
→ Fakulta dramatických umení
Pokyny na podávanie žiadostí o štipendium ZA UMENIE
za dosiahnutie vynikajúceho výsledku v oblasti umenia
vo všetkých troch stupňoch štúdia
v roku 2027
Na základe výzvy na predkladanie žiadostí o štipendium ZA UMENIE za dosiahnutie vynikajúceho výsledku v oblasti umenia vo všetkých troch stupňoch štúdia Fakulta dramatických umení Akadémie umení v Banskej Bystrici zverejňuje nasledovné Pokyny na podávanie žiadostí o štipendium (ďalej len „Pokyny“):
Predkladanie žiadostí
Žiadatelia zasielajú svoje žiadosti v elektronickej verzii vo formáte PDF mailom na adresu prodekanky pre rozvoj FDU zuzana.budinska@aku.sk.
Žiadateľ o ŠTIPENDIUM ZA UMENIE vyplní formulár žiadosti zverejnený na webovej stránke FDU.
Žiadosti sa podávajú na predpísanom formulári, ktorý je prílohou Pokynov.
Hlavné zásady
Žiadosť o štipendium môže podať študent Fakulty dramatických umení vo všetkých troch stupňoch štúdia.
Prodekanka pre rozvoj a tajomníčka FDU sa spolupodieľajú a koordinujú všetky aktivity súvisiace s podávaním žiadostí.
Žiadosti o štipendiá hodnotí štipendijná komisia FDU, ktorá je poradným orgánom dekana a ktorá následne predkladá dekanovi FDU svoje stanovisko vo veci podaných žiadostí s odporučením na priznanie príslušných štipendií.
Výsledky hodnotenia štipendijnej komisie zverejňuje prodekanka pre umenie, vedu, výskum a medzinárodné vzťahy FDU na základe podkladov predložených predsedníčkou štipendijnej komisie prostredníctvom webového portálu Fakulty dramatických umení.
Štipendiá sa priznávajú na základe rozhodnutia dekana FDU až po realizácii a verejnej prezentácii projektu, ktorým došlo k dosiahnutiu vynikajúceho výsledku v oblasti umenia, preukázateľne reprezentujúceho FDU.
Podmienky žiadostí
Žiadosti musia mať jasne formulovaný tvorivý zámer, realizačný tím, cieľ umeleckej tvorby, jej prínos, projektové výstupy a ďalšie prezentácie a popularizácie výsledkov tvorby.
O štipendiá sa môžu uchádzať projekty, ktorých realizácia a verejná prezentácia je plánovaná v termíne od 1. januára 2027 do 3. decembra 2027.
Štipendiá nebudú priznané študentom, u ktorých uplynulo v čase rozhodovania o priznaní štipendia viac ako 90 dní od riadneho skončenia štúdia.
Štipendijná komisia
Žiadosti o štipendium posudzuje 5 členná komisia zložená zo zamestnancov FDU:
Predseda: prodekanka pre rozvoj
Členovia komisie:
→ vedúca Katedry herectva
→ vedúca Katedry dramaturgie, réžie a teatrológie
→ vedúca Katedry filmovej dramaturgie a scenáristiky
→ vedúci Katedry filmovej dokumentárnej tvorby
Záverečné ustanovenia
1. Tieto Pokyny vychádzajú zo Smernice FDU ŠTIPENDIUM ZA UMENIE a Štipendijného poriadku Akadémie umení vydaného podľa § 15 ods. 1 písm. k) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“), ktorý prerokoval a schválil Akademický senát Akadémie umení na svojom zasadnutí dňa 6. 12. 2022.
2. Súčasťou Pokynov je príloha: Formulár žiadosti.
V Banskej Bystrici, dňa 5. 11. 2026

doc. Mgr. art. Ľubomír Viluda, ArtD.
dekan Fakulty dramatických umení
Akadémia umení v Banskej Bystrici
1 / 1
image1.png








